Добри Жотев
Алегория в бяло

chitanka.info

Сред безсънния свят на просъмваща нощ

със гребени враснали в тъмните облаци

огромните бели петли кукуригат,

огромните бели петли

предусещат разсъмване!

И ето, разсъмва, разсъмва, разсъмва!

Погълнали жар от горящи сърца,

червените гребени греят,

червените гребени дръзко прорязват

притаената хитрост на мрака…

Но гледайте!

Сгъстява се черният мрак

и черни живеца на жарките гребени

и кърти резеца на тяхната жар.

Сред безсънния свят на просъмваща нощ

със клюнове вбити в дъха на небето

предвечните бели петли кукуригат,

предвечните бели петли

предвещават разсъмване!

И ето, разсъмва, разсъмва, разсъмва!

Засмукали зрака на светещи мозъци,

коравите клюнове светят,

коравите клюнове стръвно просвредлят

непрогледната мисъл на мрака…

Но гледайте!

Вюмручва се тежкият мрак

и удря светлеца на яките клюнове

и гъне остреца на техния връх.

Сред безсънния свят на просъмваща нощ

със шипове впити в плътта на земята

безсмъртните бели петли кукуригат,

безсмъртните бели петли

обещават разсъмване!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.